ଭାରତୀୟ କ୍ରିକେଟ ଦଳର ସବୁ ଠାରୁ ସଫଳ କ୍ୟାପଟେନ୍ ଧୋନୀ କ୍ରିକେଟରୁ ନିଜ ଅବସର ଘୋଷଣା କରିବା ପାଇଁ ଏହି ବର୍ଷ ଅଗଷ୍ଟ ୧୫କୁ କାହିଁକି ବାଛିଲେ? ତା' ପଛରେ ରହିଛି ୩୯୩୯ ସଂଖ୍ୟାର ବିଶେଷ ମହତ୍ୱ ।
ନୂଆ ଦିଲ୍ଲୀଃ ଭାରତୀୟ କ୍ରିକେଟ୍ ଦଳର (Team India) ପୂର୍ବତନ ଅଧିନାୟକ ମହେନ୍ଦ୍ର ସିଂ ଧୋନୀ (MS Dhoni) ଶେଷରେ ଅନ୍ତର୍ଜାତୀୟ କ୍ରିକେଟରୁ ଅବସର ଘୋଷଣା କରିଛନ୍ତି । ଧୋନୀ ସୋସିଆଲ ମିଡ଼ିଆରେ ଏକ ଭିଡିଓ ଜାରି କରି ଏହି ଘୋଷଣା କରିଛନ୍ତି । ସେ ଅବସର ନେବେ ବୋଲି ଚର୍ଚ୍ଚା ଗଲା ବର୍ଷେ ହେବ ଚାଲିଥିଲା । ଗତ ବର୍ଷ ଇଂଲଣ୍ଡରେ ଅନୁଷ୍ଠିତ ବିଶ୍ୱ କପ ସେମିଫାଇନାଲରେ ନ୍ୟୁଜିଲାଣ୍ଡ ବିପକ୍ଷରେ ଖେଳି ଭାରତ ପରାଜିତ ହେବା ପର ଠାରୁ ସେ ଅନ୍ତର୍ଜାତୀୟ କ୍ରିକେଟରେ ପାଦ ପକାଇ ନ ଥିଲେ ।
କୁହାଯାଉଛି ଯେ ବୋଧହୁଏ ବର୍ତ୍ତମାନର କରୋନା ଭାଇରସ (Coronavirus) ସଙ୍କଟ ଯୋଗୁଁ ଉତ୍ପନ୍ନ ପରିସ୍ଥିତି କାରଣରୁ ଧୋନୀଙ୍କୁ ନିଜ ଅବସର ଯୋଜନାକୁ ନେଇ ରଣନୀତି ବଦଳାଇବାକୁ ପଡିଲା । ଏସବୁ ମଧ୍ୟରେ ଧୋନୀଙ୍କ ଅବସର ସମୟରେ ୩୯୩୯ ସଂଖ୍ୟାଟିର ଉଲ୍ଲେଖ କରିବା ଆବଶ୍ୟକ ହୋଇପଡ଼ିଛି ।
ବାସ୍ତବରେ ସମସ୍ତଙ୍କ ମନରେ ସବୁ ଠାରୁ ବଡ଼ ପ୍ରଶ୍ନ ହେଉଛି ଏହା ଯେ ଧୋନୀ କାହିଁକି ଅଗଷ୍ଟ ୧୫ ତାରିଖରେ ଅବସର ନେବାକୁ ପସନ୍ଦ କଲେ? ଯେଉଁମାନେ ଧୋନୀଙ୍କୁ ଜାଣନ୍ତି ସେମାନେ ଜାଣନ୍ତି ଯେ ମାହି ସେନା ଓ ଦେଶକୁ କେତେ ଭଲ ପାଆନ୍ତି । ଏଭଳି ପରିସ୍ଥିତିରେ ବିଶ୍ୱାସ କରାଯାଇପାରେ ଯେ ସେ କେବଳ ଦେଶପ୍ରେମ ଯୋଗୁଁ ଭାରତ ସ୍ୱାଧୀନତାର ଏହି ଐତିହାସିକ ଦିନକୁ ନିଜ ଅବସର ପାଇଁ ବାଛିଛନ୍ତି ।
ବାସ୍ତବରେ ୧୫ ଅଗଷ୍ଟ ୨୦୨୦ ଦିନଟି ମଧ୍ୟ ଏହି କାରଣରୁ ବିଶେଷ ଯେ ରାଞ୍ଚିର ରାଜକୁମାର ଭାବେ ପରିଚିତ ମହେନ୍ଦ୍ର ସିଂ ଧୋନୀ ଏହି ଦିନ ନିଜ ଜୀବନର ୩୯ ବର୍ଷ ୩୯ ଦିନ ପୂରଣ କରିଛନ୍ତି । ସଂଖ୍ୟା ଓ ସଂଖ୍ୟା ପଛରେ ଥିବା ଯାଦୁରେ ଧୋନୀଙ୍କ ବିଶ୍ୱାସ ଅଧିକ ରହିଥାଏ ବୋଲି ସମସ୍ତେ ଭାବନ୍ତି କାରଣ ତାଙ୍କ ଜନ୍ମ ଦିନ ୭ ଜୁଲାଇ (୭/୭) ହୋଇଥିବାରୁ ସେ ମ୍ୟାଚ୍ ଖେଳିବା ବେଳେ ନିଜ ଜର୍ସିର ନମ୍ବର ଭାବେ ୭କୁ ବାଛିଥିଲେ ।
ମହେନ୍ଦ୍ର ସିଂ ଧୋନିଙ୍କ (MS Dhoni) ପରେ ସୁରେଶ ରାଇନା (Suresh Raina) ମଧ୍ୟ ଅନ୍ତର୍ଜାତୀୟ କ୍ରିକେଟରୁ ଅବସର ନେଇଛନ୍ତି । ହେଲେ ଉଭୟ ଧୋନୀ ଓ ରାଇନାଙ୍କୁ ଆଇପିଏଲ୍ (IPL) ର ଏହି ସିଜନରେ ଖେଳୁଥିବାର ଦେଖିବାକୁ ମିଳିବ ।
